
't Portugees is 'n Romaanse taol, en 
wiedoet de mies gesproke taol in 
Portugal en Brazilie. De taol is ouch 
officieel in Angola, Mozambique, 

Kaapverdie, Guinee-Bissau , Sao Tome 
en Principe, Macau en Oos-Timor; 
veural in de ierste twie len woene daobij 
e groet aontal mojertaolsprekers. Wijer 
weurt de taol door 'n aontal minse 
gesproke in Goa (India). De streektaole 
Galicisch en Fala, gesproke in Spaanje , 
zien ing verwant aon 't Portugees meh 
weure dao op politieke grun miestal neet 
oonder gerekend. 't Portugees heet zoe'n 
220 miljoen ierstetaolsprekers (en nog 
miljoene aander twiedetaolsprekers, 

veural in Afrika); heimet is't ein vaan de groetste taole op de wereld. De groete mierderhied vaan de 
sprekers woent in Brazilie. Zien wereldwij verbreiing daank't Portugees aon't koloniaol wereldriek dat de 
Portugeze tosse de vieftienden en achtienden iew hobbe opgebouwd. 


Gebruuk vaan't Portugees en Portugese creooltaole in de wereld. 
Doonkergreun: Officieel taol en taol vaan de mierderheid; 
Middegreun: Officieel taol en taol vaan 'n minderheid; 
Leechgreun: significante Portugeestaolege gemeinsjap(pe); 

Geel: Creooltaole gebaseerd op't Portugees. 

Historie 


't Portugees velt oonder de Ibero-Romaanse taole. 't Deilt daomet vaol wezeleke oontwikkelinge met't 
Spaons (Castiliaans) en nog gans get mie met't Astur-Leonees. Met't Galicisch vormp't eigelek 'n einheid: 
Portugal waor oersprunkelek e graofsjap vaan't keuninkriek Galicie, ingesteld naotot de christene dit gebeed 
op de More vereuverd hadde. De militaire die dat dege kaome oet 't noordeleker Galicie en't Galicisch gong 
Portugal es taol vaan de nui elite dominere. Wie Portugal in 1139 'n oonaofhenkelek keuninkriek woort, 




















begos de Portugese taol ziech aanders te oontwikkele. 't Keuninkriek breide ziech wijer nao't zuie oet, en de 
Portugese taol weurt euveral in't riek opgelag. Tegeliek bleef d'n invlood vaan't Spaons zier beperk, zoetot 
de twie taole veural in oetspraok hendeg oeterein greujde. 

In de kolonie vaan Portugal woort veuriers nog mer beperk Portugees gesproke. In Afrika zaote de 
Portugeze veural in forte en factorije; inheimse rieke woorte neet ingelief. Door de Portugeze metgenome 
slave oontwikkelde wel op't Portugees gebaseerde creooltaole wie't Kaapverdiaans. In Brazilie vermingde 
de koloniste ziech met de inheimse bevolking en waor de umgaankstaol't inheims Klassiek Tupi. Pas in d'n 
achtienden iew, wie't Tupi verboje woort, begos de bulk vaan de bevolking dao Portugees te spreke. Later, 
in de negentienden iew, woort de bevolking vaan Angola aongemeujeg um't te liere: wee katheliek waor en 
Portugees spraok, kaom veur Portugees staotsborgersjap in aonmerking. In Mozambique borgerde de taol 
minder in, meh ouch dao lierde e groet deil vaan de bevolking de koloniaol taol. De Portugese kolonies in 
Afrika hobbe ouch nao hun oonaofhenkelekheid't Portugees es officieel taol aongehawwe, es veurnaom 
bindmiddel tosse de versjellende volker. 

Dialekte 


Europa 

De groetste dialectische variatie vint me, rillatief nao oppervlaakde 
en bevolkingsdiechheid, in 't Galicisch. De mieste zouwe dit gei 
Portugees dialek neume ('t Galicisch heet zienen eige 
sjrieftaolnorm), meh um taolkundege reies heet't wel zin veur't hei 
te behandele. De diverse Galicische dialekte of tongvalle kinne in 
drei zones (wes, midde en oos) weure verdeild, boebij de oosteleke 
dialekte rillatief kortbij 't Asturiaans stoon. Kinmerkend aon 't 
Galicisch tegeneuver 't (Standaard-)Portugees zien oonder mie de 
oetspraok vaan de ch es [tj] (wie in't Spaons, en neet [J] wie in't 
Portugees), vaan de v- es [b] (wie in't Spaons), 't verstumloeze vaan 
de klaank /$/ tot /J7 en de vaol minder sterke reductie vaan neet- 
beklemtoende letters. 

De grens met't Portugees in Portugal, Europees Portugees geneump, 
weurt miestens bij de landsgrens getrokke, meh vaan't dialek vaan 
Melgaqo weurt nog wel ins gezag tot't beter bij't Galicisch pas. In 
eder geval vint me in't Noord-Portugees diverse kinmerke die me 
vaan't Galicisch kint. Dat gelt veural veur't bergechteg binneland 
(Alto-Minho en Tras-os-Montes); de steideleke dialekte vaan Porto 
en aander plaotse aon of bij de kos zien minder karakteristiek. In dit 
binneland kin me nog de 'Galicische' oetspraok vaan de ch hure, meh 
ouch nog versjelle tosse dentaol en alveolair sisklaanke: tosse pago ['pasu] 'paleis' en passu [’paSu] 'stap' 
zoewie tosse cozer [ku'zer] 'koke' en coser [ku'Zef] 'nejje' weurt nog versjel gemaak wat zoe klein is tot't 
sprekers vaan aander taole koelek zouw opvalle. In de middeliewe waore g en z affricaote. E wijer kinmerk, 
wat ouch in't kosgebeed veurkump, is tot de ei en de ou diftonge zien gebleve (ze klinke zoe oongeveer wie 
de Hollandse oetspraok vaan de ee en oo). 

't Zuie vaan Portugal (inclusief Algarve, Azore en Madeira) is joonger en daorum taolkundeg minder divers. 
Belaankriekste kinmerk is tot de ei en ou hei monoftonge zien gewore (ze klinke wie de ee en oo in't 
Limborgs). 't Gief evels e vrij groet gebeed boe de ei 'nen diftong is en de ou 'ne monoftong. In Lissabon 



Portugese dialekte in Portugal. Me 
zuut dudeleke versjelle tosse noord 
en zuid, zoewie tosse stad/kos en 
platteland/binneland. 't Stokske 
gries in Portugal is't Mirandees, 'n 
Astur-Leonees dialek wat neet 
oonder't Portugees weurt geplaots. 












beveurbeeld, wat nog zjus in dit gebeed ligk, klink de ei bekans es 'ai'. E gans bezunder geval is nog't 
Barranquenho in Barrancos (Spaanje), wat soms es Portugees dialek weurt umsjreve meh ouch bij 't 
Extramadurees (deil vaan de Astur-Leonese taolgrop) kin weure ingedeild. 


Brazilie 

Braziliaans Portugees is miestens oonmiddellek te herkinne, ouch veur beginnende sprekers vaan 't 
Portugees. De dialekgrop bevat e groet aontal conservatismes, die in Portugal gooddeils verlore zien 
gegaange. Zoe zien -b-, -d- en -g- midde in e woord stumhobbende plosieve gebleve, dewijl ze in Portugal 
fricatieve zien gewore, en weurt de -s nao 'ne klinker nog ummer wie [s] oetsproke en neet, wie in Portugal, 
es 'n [J] (oetzundering hei-op is't dialek vaan Rio de Janeiro). Ouch zien de neet-beklemtoende klinkers in 
Brazilie vaol minder gereduceerd es in Portugal. Dit maak't Braziliaans veur nui lierders beter verstoonbaar 
es't Europees Portugees. 

'n Belaankrieke vernuiing is de vocalisatie vaan de -/ boe geine klinker op volg tot [-w]: Brasil klink es 
[bra'ziw]. De -r op e woordind velt zoeget compleet eweg. De Ixl (e foneem wat euvereinkump met 'n inkel 
r- aon't begin vaan't woord en 'n dobbel -rr- middenin) weurt sterk brouwend oetgesproke, beveurbeeld 
[k], al is dat in vaol Europese dialekte ouch al zoe. De clusters /di/ en /ti/ klinke steivas as [d3i] en [tji]: 
ponte 'brogk' weurt [’potJ" i] tegeneuver EP [poti]. E grammaticaol versjel is't oontbreke vaan't waordsje tu 
'doe/diech': in't zuie weurt dat gaaroet neet gebruuk (tenzij in de sjrieftaol en aander formeel taolgebruuk) 
en zeet me in plaots daovaan voce, in't noorde weurt't wel gebruuk meh daan met de werkwoordsvorm die 
bij't miervoud hure. ('n Parallel oontwikkeling heet ziech veurgedoon in't Spaons vaan Ladens Amerika.) 

De belaankriekste versjelle binne 't Braziliaans Portugees zien die tosse 't noorde en 't zuie. Sterk 
aofwiekende accente hobbe de dialekte vaan de Caipira's en de Gaucho's in't binneland vaan Zuid-Brazilie. 
Gans bezunder is ouch't Riverense, ouch Portunhol geneump, e Portugees dialek met Spaonsen invlood wat 
laanks de grens met Uruguay weurt gesproke. 


Afrika en res vaan de wereld 


't Angolees Portugees en Mozambikaans Portugees versjelle neet zoe 
sterk vaan't Portugees in Portugal, umtot ze de taol vaan't vreuger 
mojerland nog ummer es norm hantere. D'n invlood vaan de 
inheimse taole beperk ziech in Angola tot 't typisch Afrikaans' 
accent en e hemfelke waord; in Mozambique, boe de Bantoetaole 
hun plaots in 't opebaar leve beter hobbe vasgehawwe, is deen 
invlood get groeter. Wijer heet eder Portugeestaoleg land wel zien 
eige dialek (vaan belaank is oonder mie't Goa-Portugees). 



Portugese creole 

De iewelang Portugese inminging in Afrika en de creatie vaan 
slavepopulaties oet diverse len hobbe gezorg veur e groet aontal op't 
Portugees gebaseede creooltaole. 't Kaapverdiaans creool, wat in 
gans Kaapverdie door de bevolking weurt gesproke, emancipeert ziech laankzaamaon tot 'n sjrieftaol. Dit 
gelt zeker ouch veur't Papiamento, wat al vreug in zie bestoon door't Spaons is bijgestuurd en daorum neet 
direk es Portugese creooltaol herkinbaar is. Ouch in Guinee-Bissau en aonpaolende deile vaan Senegal 
weurt't Portugese creooltaol gesproke. Op Sao Tome sprik me't Forro, op Principe't Principense, meh dees 
taol verdwijnt oonderhand te gunste vaan't Standaardportugees. 


In Oos-Timor zien diverse taole 
officieel. 't Meidske op de foto sprik 
(v.I.n.r.) Portugees, Bunak, Fataluku 
en Tetum. 


















Diverse aander Portugese creooltaole zien intosse oetgestorve, boe-oonder 't Mardijker vaan Batavia, 't 
Indiaas creool vaan Daman en Dui verdwijnt oonderhaand door laankzaam decreolisatie: 't is ummer mie 
goon liekene op't Goa-Portugees. 

